b'\n_START_ARTICLE_\nVipava\n_START_SECTION_\nZgodovina\n_START_PARAGRAPH_\nPrvi prebivalci Vipave so bili Kelti. Od tod tudi njeno ime; beseda Vipava izhaja iz dveh keltskih besed: \xc2\xbbwip\xc2\xab\xc2\xa0(ta beseda pomeni dolina, pokrajina) in \xc2\xbbach\xc2\xab\xc2\xa0(skala, kamen), v prostem prevodu iz kelt\xc5\xa1\xc4\x8dine: dolina pod skalami. Arheolo\xc5\xa1ka odkritja pri\xc4\x8daje, da je bila v Vipavi tudi rimska naselbina. Leta 394 je najverjetneje nekje v bli\xc5\xbeini potekala za kr\xc5\xa1\xc4\x8danstvo pomembna bitka pri Mrzli reki (danes najverjetneje reka Vipava), kjer je vzhodnorimski cesar Teodozij I. s pomo\xc4\x8djo vipavske burje porazil uzurpatorja Evgenija._NEWLINE_O zgodovinski pomembnosti Vipave pri\xc4\x8da predvsem vrsta gradov. Tu so \xc5\xbeivele premo\xc5\xbene plemi\xc5\xa1ke dru\xc5\xbeine: Herbersteini, Thurni, Edlingi, Baumkirchnerji in kot zadnja plemi\xc5\xa1ka rodbina Lanthierji. O njihovem bivanju pri\xc4\x8dajo razvaline Starega gradu nad Vipavo, na strmem pobo\xc4\x8dju Nanosa, Grad Tabor in Lanthierjev dvorec v sredi\xc5\xa1\xc4\x8du Vipave, ki je dobil baro\xc4\x8dno podobo v 18. stoletju. Na razglednem gri\xc4\x8dku severozahodno od Vipave so si Lanthierji v 17. stoletju zgradili lovski dvorec Zemono, ki je danes ena redkih povsem ohranjenih renesan\xc4\x8dnih stavb v Sloveniji.\n_START_SECTION_\nStavbni fond in znamenitosti\n_START_PARAGRAPH_\nStavbni fond Vipave je prete\xc5\xbeno iz 18. in 19. stoletja. Premo\xc5\xbeni, pa tudi manj premo\xc5\xbeni Vipavci so hoteli svoj kraj \xc4\x8dim bolj olep\xc5\xa1ati, zato so krasili stavbe z vhodnimi portali, po doma\xc4\x8de \xc2\xbbkolonami" ali "portoni\xc2\xab. Te je mo\xc4\x8d videti povsod, tudi v ozkih vipavskih ulicah. Pred Lanthierjevim dvorcem so vidni kamniti baro\xc4\x8dni de\xc4\x8dki \xe2\x80\x93 putti, ki so nekdaj krasili grajski park. Sakralna dedi\xc5\xa1\xc4\x8dina se izkazuje med drugim v \xc5\xbeupnijski cerkvi sv. \xc5\xa0tefana, ki jo krasijo znamenite freske Franca Jelov\xc5\xa1ka in Janeza Wolfa. Med posebne znamenitosti Vipave sodita ve\xc4\x8d kot 4500 let stara sarkofaga, dva izmed \xc5\xa1estih v Evropi, ki le\xc5\xbeita na vipavskem pokopali\xc5\xa1\xc4\x8du od leta 1845, ko ju je dal pripeljati iz Egipta Anton Lavrin.\n_START_SECTION_\nPle\xc4\x8dnikov spomenik\n_START_PARAGRAPH_\nSpomenik padlim v narodnoosvobodilnem boju arhitekta Jo\xc5\xbeeta Ple\xc4\x8dnika (1872-1957) iz leta 1950 naj bi, po mnenju nekaterih, spadal v najzanimivej\xc5\xa1o skupino spomenikov, kjer je hotel Ple\xc4\x8dnik ustvariti nekaj povsem novega, kjer se je hotel ogniti spominom na preteklost in misliti bolj na sedanjost.  S postavitvijo zadru\xc5\xbenega doma v letih 1948 do 1950 in postavitvijo Ple\xc4\x8dnikovega spomenika padlim 5. oktobra 1952 je bil dokon\xc4\x8dno oblikovan drugi vipavski trg, ki je danes prepoznavni znak Vipave.\n_START_SECTION_\nCerkev sv. \xc5\xa0tefana\n_START_PARAGRAPH_\nVipava spada med najstarej\xc5\xa1e \xc5\xbeupnije na Gori\xc5\xa1kem. Dana\xc5\xa1nja gotska, kasneje barokizirana cerkev sv. \xc5\xa0tefana le\xc5\xbei med hi\xc5\xa1ami in je iz leta 1556. Leta 1750 je bila cerkev prezidana. Kmalu po tem letu je cerkev poslikal baro\xc4\x8dni slikar Franc Jelov\xc5\xa1ek. Po naro\xc4\x8dilu dekana Grabrijana je 1877. leta ves spodnji del prezbiterija poslikal mojster Janez Wolf. Slikar je v prizore \xc5\xa0tefanove zgodbe vpletel tudi ve\xc4\x8d portretov tedanjih znanih Vipavcev. V cerkvi je ve\xc4\x8d kulturno - umetni\xc5\xa1kih vrednot: oltar, oltarne slike, kapelica sv. Barbare, baro\xc4\x8dni kri\xc5\xbe. V oltarju ob severni steni je slikar Janez Valentin Metzinger naslikal sv. Janeza Nepomuka, v oltarju na ju\xc5\xbeni steni pa podobe smrti sv. Jo\xc5\xbeefa.\n_START_SECTION_\nVipavski park\n_START_PARAGRAPH_\nNeposredno pred Lanthierijevim dvorcem je po angle\xc5\xa1kem vzoru urejen grajski park. V sredi\xc5\xa1\xc4\x8du parka je fontana z bazenom v obliko \xc5\xa1tiriperesne deteljice. Za \xc4\x8dasa Lanthierijev so stali v parku \xc5\xa1tevilni baro\xc4\x8dni kipi de\xc4\x8dkov (puttov), ki v rokah dr\xc5\xbeijo razli\xc4\x8dne rekvizite.\n_START_SECTION_\nLanthierjeva gra\xc5\xa1\xc4\x8dina\n_START_PARAGRAPH_\nLanthieriji so bili vneti graditelji. Ob izvirih Vipave so postavili poleg starega Baumkirchnerjevega gradu sredi 17. stol. dvorec, ki ga na zunanji strani krasijo \xc5\xa1tukature. Zgradili naj bi ga leta 1659 in je tipi\xc4\x8den primer bene\xc5\xa1ke arhitekture. Prvotno je bil dvorec mnogo skromnej\xc5\xa1i, leta 1762 pa so ga Lanthieriji prenovili in takrat je dobil dana\xc5\xa1njo baro\xc4\x8dno podobo. Nazadnje je v gradu do 1910 leta \xc5\xbeivel grof Karel Friderik Lanthieri. Od leta 1918 do oktobra 1991 je bil dvorec v voja\xc5\xa1kih rokah.\n_START_SECTION_\nStari grad\n_START_PARAGRAPH_\nTik nad krajem (lokacija: 45.850655\xc2\xb0N 13.964315\xc2\xb0E) so na strmem hribu slikovite razvaline. Na pobo\xc4\x8dju uspeva ve\xc4\x8d primerkov sredozemskega zimzelenega hrasta ali \xc4\x8drnike. Grad, zgrajen najverjetneje v 12. stoletju, je v virih prvi\xc4\x8d omenjen leta 1275 kot Gornji vipavski grad. Bil je v lasti oglejskega patriarha. Kot de\xc5\xbeelno kne\xc5\xbeji fevd je pogosto menjal gospodarja._NEWLINE_Leta 1344 je pri\xc5\xa1el v last Habsbur\xc5\xbeanov, leta 1487 pa je pripadel plemi\xc5\xa1ki rodbini Herbersteinov. Za kraj\xc5\xa1i \xc4\x8das so ga v 1. polovici 16. stol. zavzeli celo Bene\xc4\x8dani, ki pa so jih Habsbur\xc5\xbeani kmalu pregnali._NEWLINE_Po letu 1577 je postal last dru\xc5\xbeine Lanthieri; verjetno v 17. stol. pa so grad opustili in je za\xc4\x8del propadati.\n_START_SECTION_\nIzviri reke Vipave\n_START_PARAGRAPH_\nZa osrednje izvire reke Vipave veljajo: Podskala, za Tabrom, v Podlipci, Podfarov\xc5\xbe, v jami in Sle\xc5\xbeencu. Med obiskovalci in doma\xc4\x8dini je Podskala priljubljena to\xc4\x8dka za oddih.\n_START_SECTION_\nGospodarstvo\n_START_PARAGRAPH_\nVipava z okolico je pomemben kmetijski center zahodne Slovenije. Zlasti je znan po pridelavi vina - Kmetijska zadruga Vipava deluje od leta 1894. Pomemben je tudi turizem, prav tako pa obrt in srednje velika podjetja. Precej prebivalcev dela v bli\xc5\xbenji Ajdov\xc5\xa1\xc4\x8dini.\n_START_SECTION_\nDemografija\n_START_PARAGRAPH_\nGlavnina prebivalcev, okoli 93\xc2\xa0%, so Slovenci. Drugi so ve\xc4\x8dinoma priseljenci iz obmo\xc4\x8dja biv\xc5\xa1e Jugoslavije. Ve\xc4\x8d kot 96\xc2\xa0% prebivalcev uporablja sloven\xc5\xa1\xc4\x8dino kot prvi jezik; med ostalimi 4\xc2\xa0% pa jezike z obmo\xc4\x8dja Bosne in Hercegovine. Doma\xc4\x8dini govorijo prepoznavno lokalno nare\xc4\x8dje.\n_START_SECTION_\nKrajevne skupnosti\n_START_PARAGRAPH_\nOb\xc4\x8dina Vipava se deli na naslednje krajevne skupnosti: Vipava, Lozice, Podnanos, Podraga, Man\xc4\x8de, Lo\xc5\xbee, Go\xc4\x8de, Slap, Vrhpolje, Gradi\xc5\xa1\xc4\x8de pri Vipavi in Erzelj.'